b"\n_START_ARTICLE_\nArmando \xc3\x81lvarez \xc3\x81lvarez\n_START_SECTION_\nTraject\xc3\xb2ria\n_START_PARAGRAPH_\nEs va formar a les categories inferiors del Real Oviedo. La temporada 91/92 debutaria amb el primer equip, per a convertir-se a l'any seg\xc3\xbcent en un fix de les alineacions asturians. L'estiu de 1996 fitxa pel Deportivo de La Corunya, on tamb\xc3\xa9 va ostentar la titularitat, encara que en els seg\xc3\xbcents anys la seua aportaci\xc3\xb3 va davallar una mica._NEWLINE_No va tenir tanta continu\xc3\xaftat al RCD Mallorca, on va romandre entre el 1999 i el 2001. A l'illa va ser suplent i tan sols jug\xc3\xa0 31 partits entre les dues campanyes. La temporada 01/02 va baixar a Segona per militar a l'Atl\xc3\xa9tico de Madrid. Al conjunt matalasser va retrobar-se amb l'onze inicial, i va ser pe\xc3\xa7a clau del retorn dels madrilenys a la m\xc3\xa0xima categoria. De nou a Primera, per\xc3\xb2, Armando deix\xc3\xa0 de comptar i tan sols disputa 13 minuts abans de retirar-se el 2003._NEWLINE_En total, Armando \xc3\x81lvarez suma 278 partits i 9 gols a la primera divisi\xc3\xb3._NEWLINE_No obstant aix\xc3\xb2, va comen\xc3\xa7ar temporada 2002/03 marcat per una lesi\xc3\xb3 al genoll esquerre i, finalment, es va quedar pr\xc3\xa0cticament in\xc3\xa8dit, jugant nom\xc3\xa9s 13 minuts en un partit de lliga. Despr\xc3\xa9s de finalitzar el seu contracte amb l'Atl\xc3\xa8tic, el 30 de juny de 2003 i tot i tenir una oferta del Rayo Vallecano, Armando va penjar les botes amb 33 anys.\n_START_SECTION_\nSelecci\xc3\xb3 nacional\n_START_PARAGRAPH_\nVa ser internacional en dues ocasions amb la selecci\xc3\xb3 d'Espanya. Javier Clemente el va fer debutar el 18 de desembre de 1996 en un partit de classificaci\xc3\xb3 per al Mundial de 1998 davant Malta a La Valleta. Armando va saltar al terreny de joc en comptes de Belsu\xc3\xa9 per disputar els darrers vint minuts. El seu segon i \xc3\xbaltim partit internacional va ser el 12 de febrer de 1997, tamb\xc3\xa9 contra Malta._NEWLINE_Anteriorment, havia estat internacional amb la selecci\xc3\xb3 sub-21 d'Espanya. Va formar part de la preselecci\xc3\xb3 ol\xc3\xadmpica per als Jocs Ol\xc3\xadmpics de Barcelona 1992 -on Espanya va obtenir la medalla d'or- encara que finalment va ser descartat per Vicente Miera."